google/wiki40b huggingface dataset:
Σεγούντα Ντιβισιόν

Ιστορία

Το πρωτάθλημα δημιουργήθηκε το 1929 από τη Βασιλική Ισπανική Ομοσπονδία Ποδοσφαίρου (RFEF). Από το 1983, την ευθύνη για τη διεξαγωγή του πρωταθλήματος έχει η Εθνική Ένωση Επαγγελματικού Ποδοσφαίρου (LFP).
Στις 16 Αυγούστου 2006, η LFP κατέληξε σε συμφωνία με τον τραπεζικό όμιλο BBVA για την χορηγία της Segunda División, μετονομάζοντας το πρωτάθλημα σε Liga BBVA.
Στις 4 Ιουνίου 2008, το πρωτάθλημα μετονομάστηκε σε Liga Adelante, από το σύνθημα της BBVA, «Adelante». («Εμπρός» στα ισπανικά), λόγω της επέκτασης της χορηγίας της BBVA στην Πριμέρα Ντιβισιόν (La Liga), η οποία έφερε πλέον το όνομα Liga BBVA.

Δομή

Το πρωτάθλημα περιλαμβάνει 22 ομάδες που αγωνίζονται μεταξύ τους εντός και εκτός έδρας για μια περίοδο 42 αγώνων. Κάθε χρόνο τρεις ομάδες προβιβάζονται στην Πριμέρα Ντιβισιόν (La Liga).
Οι δύο πρώτες ομάδες κερδίζουν αυτόματα την άνοδο. Η τρίτη ομάδα που προβιβάζεται είναι η νικήτρια των αγώνων κατάταξης (play-off) μεταξύ των τεσσάρων ομάδων που έχουν τερματίσει, στην κανονική διάρκεια του πρωταθλήματος, στις θέσεις 3 έως 6. Τα play-offs περιλαμβάνουν δύο ημιτελικούς, ενώ ακολουθεί διπλός τελικός. Το κάτω μέρος, τέσσερις ομάδες υποβιβάζονται στην Σεγούντα Ντιβισιόν Β (Segunda División Β).

Λογότυπο

Το σύγχρονο λογότυπο του πρωταθλήματος καθιερώθηκε την περίοδο 2008-2009, έπειτα από τη συμφωνία συνεργασίας μεταξύ του τραπεζικού ομίλου BBVA με την Εθνική Ένωση Επαγγελματικού Ποδοσφαίρου (LFP), διοργανώτρια αρχή του πρωταθλήματος, για τη χορηγία της Πριμέρα Ντιβισιόν (La Liga). Έκτοτε έχουν χρησιμοποιηθεί ανεπίσημες παραλλαγές του λογότυπου από ορισμένα μέσα μαζικής ενημέρωσης. Από το 2016, το πρωτάθλημα είναι γνωστό ως LaLiga 1|2|3 για εμπορικούς λόγους.
Firefly (τραγούδι της Χριστίνας Μεταξά)

Το "Firefly" ήταν η Κυπριακή συμμετοχή για το Διαγωνισμό Τραγουδιού της Eurovision 2009 που τραγούδησε η Χριστίνα Μεταξά. Το τραγούδι γράφτηκε από τον αδελφό της Μεταξά, Νικόλα Μεταξά. Μια δεύτερη έκδοση δημιουργήθηκε από την αρχική έκδοση που κέρδισε στον κυπριακό εθνικό τελικό. Η νέα έκδοση περιλαμβάνει υψηλότερο κλειδί αλλαγής (πρώην σε E major, τώρα σε F# major), κάποια νέα μέρη και πιο up-beat ρυθμό.
Συμμετείχε στο δεύτερο ημιτελικό της Γιουροβίζιον 2009 στις 14 Μαΐου 2009, αλλά απέτυχε να φτάσει στον τελικό.
Μοσχάτο Σπίνας

Περιοχές καλλιέργειας

Καλλιεργείται στην κοινότητα Σπίνας, στην επαρχία Σελινίου στην Κρήτη.
Τουρκικοί μήνες

Τα ονόματα των μηνών στην τουρκική προέρχονται από τρεις γλώσσες: τα λατινικά, τα Λεβαντινικά Αραβικά (τα οποία έλαβαν τα ονόματα από τα εβραϊκά και αραμαϊκά) και από μια γνήσια τουρκική λέξη. Τα αραβικά, εβραϊκά και αραμαϊκά ονόματα των μηνών προέρχονται από το αρχαίο βαβυλωνιακό ημερολόγιο, και ως εκ τούτου είναι παρόμοια με τα ονόματα των μηνών κατά το εβραϊκό ημερολόγιο, ειδικά στον Σεβάτ, Νισάν, Θαμούζ και Ελούλ. Οι αρχικοί βαβυλωνιακοί μήνες ήταν πραγματικοί σεληνιακοί μήνες. Η Τουρκία χρησιμοποιεί την αρίθμηση του γρηγοριανού ημερολογίου επίσημα από το 1926, αν και οι ημερομηνίες του γρηγοριανού ημερολογίου ήταν σε χρήση από τον Μάρτιο του 1917. Τα ονόματα των μηνών από το Φεβρουάριο έως το Σεπτέμβριο είχαν χρησιμοποιηθεί στο εγκαταλελειμμένο πλέον ημερολόγιο Ρουμί, ενώ άλλα τέσσερα διατηρούσαν τα παλιά αραβικά/αραμαϊκά ονόματα. Το 1945 αυτοί οι τέσσερις μήνες έλαβαν ονόματα τουρκικής προέλευσης.
Κοινότητα Πατρικίου

Η κοινότητα Πατρικίου ήταν κοινότητα του νομού Σερρών. Λειτούργησε μέχρι το 1998 οπότε καταργήθηκε με την εφαρμογή του σχεδίου Καποδίστριας και εντάχθηκε στον Δήμο Αχινού.
Συστάθηκε το 1928, ενώ μέχρι τότε ήταν μέρος της κοινότητας Σιτοχωρίου. Για ένα μικρό διάστημα την περίοδο 1941-42 εντάχθηκε στον νομό Θεσσαλονίκης αλλά στη συνέχεια επανήλθε στον νομό Σερρών. Διατηρήθηκε αμετάβλητη μέχρι το 1998 οπότε καταργήθηκε
Infiniti

Εξαγωγές

Ειδικότερα στην Ευρώπη, η Infiniti λανσαρίστηκε στα τέλη του 2008, ενώ εισήχθη επίσημα στην Ιαπωνία το 2013. Ωστόσο, αυτό δεν σηματοδότησε την πρώτη εισαγωγή του ονόματος Infiniti στην Ιαπωνία, καθώς το αρχικό Infinity Q45 πωλούνταν ως Nissan Infiniti Q45 στην Ιαπωνία από τον Νοέμβριο του 1989 έως το 1996. Λόγω εξαιρετικά χαμηλών πωλήσεων στην Ευρώπη, η Infiniti ανακοίνωσε το 2019 ότι θα αποσυρθεί από τη Δυτική Ευρώπη στις αρχές του 2020, ενώ στα τέλη του ίδιου έτους θα αποσυρθεί και από την Αυστραλία για τον ίδιο λόγο.
Έντι Κλαρκ

Βιογραφία

Ο Κλαρκ γεννήθηκε στις 5 Οκτωβρίου 1950 στο Λονδίνο και ξεκίνησε να παίζει κιθάρα σε παιδική ηλικία. Μέχρι τα μέσα της δεκαετίας του '70 έπαιζε σε τοπικά κλαμπ με διάφορα συγκροτήματα. Το 1974, έγινε μέλος των Curtis Knight Zeus, με τους οποίους κυκλοφόρησε δύο δίσκους, τα "The Second Coming" και "Sea Of Time".
Στη συνέχεια σχημάτισε τους Blue Goose με τον κιμπορντίστα Νίκι Χόγκαρθ, τον ντράμερ Κρις Πέρι και τον κιθαρίστα Άλαν Κάλαν. Ο Κλαρκ παραιτήθηκε πριν την ηχογράφηση του ομώνυμου δίσκου του συγκροτήματος, αργότερα μέσα στο 1974 μέσω της "Anchor Records". Ο Κλαρκ δημιούργησε τους Continuous Performance το 1975, οι οποίοι διαλύθηκαν όταν απέτυχαν να υπογράψουν συμβόλαιο με δισκογραφική εταιρεία.
Το 1976 γνώρισε τον Φιλ "Philthy Animal" Τέιλορ, ο οποίος είχε μόλις γίνει μέλος των Motörhead, στους οποίους εντάχθηκε και ο Κλαρκ λίγο αργότερα. Το συγκρότημα γνώρισε μεγάλη επιτυχία με τους δίσκους "Overkill" (1979), "Bomber" (1979), "Ace of Spades" (1980) και "Iron Fist" (1982), ενώ το ζωντανά ηχογραφημένο "No Sleep 'til Hammersmith" (1981) έφθασε στην κορυφή των βρετανικών τσαρτ. Η συγκεκριμένη σύνθεση κυκλοφόρησε επτά Top-40 σινγκλ και τέσσερις βραβευμένους δίσκους. Ο Κλαρκ έκανε πρώτα φωνητικά στα τραγούδια "Beer Drinkers and Hell Raisers", "I'm Your Witchdoctor", "Step Down" και "Emergency".
Το 1982 και ενώ οι Motörhead βρισκόταν σε περιοδεία στις Ηνωμένες Πολιτείες, ο Κλαρκ αποχώρησε από το συγκρότημα με αφορμή τα προβλήματα στις ηχογραφήσεις του ΕΡ "Stand by your Man" με την τραγουδίστρια των Plasmatics, Γουέντι Ο. Γουίλιαμς. Η τελευταία του ζωντανή εμφάνιση με το συγκρότημα έγινε στο "Palladium" της Νέας Υόρκης στις 14 Μαΐου 1982 και αντικαταστάθηκε από τον Μπράιαν Ρόμπερτσον των Thin Lizzy.
Μετά την ηχογράφηση του τραγουδιού "Tear it Loose" με τους Twisted Sister αποφάσισε να σχηματίσει τους Fastway με τον μπασίστα των UFO, Πιτ Γουέι. Μετά την υπογραφή συμβολαίου με την "CBS Records", κυκλοφόρησαν το ομώνυμο άλμπουμ τους το 1983, σκαρφαλώνοντας στο Top-50 της πατρίδας τους. Ακολούθησε το "All Fired Up" την επόμενη χρονιά με το συγκρότημα να φτάνει στα πρόθυρα της διάλυσης το 1985. Τελικά, μετά από αλλαγή των μελών του συγκροτήματος, κυκλοφόρησαν το "Waiting for the Roar" και συμμετείχαν στο σάουντρακ της ταινίας "Trick or Treat" την επόμενη χρονιά. Το συγκρότημα περιόδευσε ανοίγοντας τις εμφανίσεις των AC/DC, με τις ηχογραφήσεις να καταλήγουν στο άλμπουμ "Say What You Will - Live".
Μετά τη διάλυση του συγκροτήματος, ο Κλαρκ μαζί με τον Λι Χαρτ διατήρησε το όνομα Fastway (χρησιμοποιώντας το εναλλακτικό On Target) κυκλοφορώντας τρεις δίσκους μέχρι το 1992. Με το συγκρότημα συνεργάστηκαν μεγάλα ονόματα του είδους όπως οι Ντον Έρεϊ, Νιλ Μάρεϊ, Μπιφ Μπάιφορντ, Νάιτζελ Γκλόκλερ, κ.α..
Το 1994, κυκλοφόρησε το προσωπικό του άλμπουμ "It Ain’t Over Till It’s Over".
Το 2000, έπαιξε στη συναυλία για τα 25 χρόνια των Motörhead, η οποία κυκλοφόρησε στο δίσκο "Live at Brixton Academy", τρία χρόνια αργότερα.
Το 2007, οι Fastway επανενώθηκαν περιοδεύοντας σε όλο τον κόσμο, ηχογραφώντας το ζωντανό τετραπλό "Steal The Show" και το άλμπουμ "Eat Dog Eat".
365 Κόρδοβα

Φυσικά χαρακτηριστικά

Η διάμετρος της Κόρδοβας υπολογίσθηκε σε 105,9 χιλιόμετρα (από δεδομένα του IRAS), ενώ η μάζα της εκτιμάται σε 1,24 τετράκις εκατομμύριο τόνους για μέση πυκνότητα 2 gr/cm³. O φασματικός τύπος της είναι C (ανθρακούχος), ενώ το άλβεδό της είναι 0,034 (από δεδομένα του IRAS). Η Κόρδοβα περιστρέφεται γύρω από τον εαυτό της μία φορά κάθε 6 ώρες και 21 λεπτά. Η μέση θερμοκρασία στην επιφάνειά της εκτιμάται σε 105 περίπου βαθμούς Κελσίου κάτω από το μηδέν.
Χρήστος Ροκόφυλλος

Βιογραφικά στοιχεία

Γεννήθηκε το 1931 στην Αμφιλοχία. Αποφοίτησε με άριστα από τη Νομική Σχολή Αθηνών και συνέχισε τις σπουδές του στο Παρίσι, όπου αναγορεύτηκε διδάκτωρ του Δικαίου του Πανεπιστημίου Paris II - Σορβόννης (με άριστα και χρηματικό έπαθλο του CNRS για την έκδοση της διατριβής του). Εργάστηκε ως δικηγόρος Αθηνών, ενώ παράλληλα δίδαξε στο Πανεπιστήμιο Αθηνών.
Κατά τη συνταγματική κρίση του 1965, δραστηριοποιήθηκε αναλαμβάνοντας ενεργό ρόλο στον Όμιλο «Αλέξανδρος Παπαναστασίου», ο οποίος, μετά το στρατιωτικό πραξικόπημα του Απριλίου 1967, μετατράπηκε στην αντιστασιακή οργάνωση «Δημοκρατική Άμυνα». Μετά την πτώση της δικτατορίας, εξελέγη στο Διοικητικό Συμβούλιο της «Δημοκρατικής Άμυνας» και πρωτοστάτησε στη συγχώνευσή της με το ΠΑΣΟΚ. 
Εξελέγη βουλευτής Αιτωλοακαρνανίας με το ΠΑΣOΚ στις εκλογές του 1977, 1985, 1989 (Ιουνίου και Νοεμβρίου), 1990, 1993 και 1996. Πρόεδρος της Oμάδας Φιλίας Ελλάδας- Γαλλίας. Τακτικό μέλος της Δυτικοευρωπαϊκής Ένωσης και του Συμβουλίου της Ευρώπης (1990 - 1994), και επικεφαλής της ελληνικής αντιπροσωπείας στην Κοινοβουλευτική Συνέλευση του ΝΑΤΟ. Διετέλεσε κοινοβουλευτικός εκπρόσωπος του ΠΑΣOΚ στη Βουλή που προέκυψε από τις εκλογές του 1993.
Από τον Οκτώβριο του 1981 μέχρι τον Ιούλιο του 1982 ήταν διοικητής της Αγροτικής Τράπεζας, ενώ από το 1982 ως το 1987 διετέλεσε πρέσβης της Ελλάδος στη Γαλλία, διαπιστευμένος παράλληλα στην UNESCO και την Αγία Έδρα στο Βατικανό. Χρημάτισε αναπληρωτής υπουργός Βιομηχανίας (1994 - 1995) με υπουργό τον Κώστα Σημίτη και αναπληρωτής υπουργός Εξωτερικών (1999 - 2000) με υπουργό τον Γιώργο Παπανδρέου.
Στις  εκλογές του Απριλίου 2000 δεν κατόρθωσε να επανεκλεγεί.
Λέσεκ Ουρμπάνοβιτς

Καριέρα

Ο Λέσεκ Ουρμπάνοβιτς έκανε τα πρώτα του βήματα στο χώρο της πετοσφαίρισης στις ακαδημίες της Στοκτσνιόβιεκ Γκντανσκ, ομάδα της γενέτειράς του, στις οποίες παρέμεινε μέχρι το 1985, όταν και μεταπήδησε στην AZS Όλτστιν. Στην Όλτστιν παρέμεινε για έξι χρόνια και συγκεκριμένα μέχρι το 1991, έχοντας καταφέρει να κατακτήσει προηγουμένως ένα πρωτάθλημα Πολωνίας (1991) και δύο Κύπελλα Πολωνίας (1989, 1991).
Το καλοκαίρι του 1991 αποφάσισε να αφήσει την Πολωνία και να ταξιδέψει στην Ελλάδα για λογαριασμό του Ολυμπιακού Πειραιώς. Στην ομάδα του Πειραιά παρέμεινε για ένα χρόνο έχοντας καταφέρει να κατακτήσει το πρωτάθλημα αλλά και το κύπελλο Ελλάδας του 1992. Επίσης, κατάφερε να φτάσει με τον ερυθρόλευκο σύλλογο μέχρι και τον τελικό του Τσάμπιονς Λιγκ του 1992, στον οποίο κλήθηκε να αντιμετωπίσει την τότε παγκόσμια πρωταθλήτρια Μεσατζέρο Ραβένα των Ιταλών Φάμπιο Βούλο, Αντρέα Γκαρντίνι και των χρυσών Ολυμπιονικών του Λος Άντζελες και της Σεούλ Αμερικανών Καρτς Κίραλι και Στιβ Τίμονς. Παρά τις προσδοκίες της ομάδας του Πειραιά, ο τραυματισμος του τότε μεγάλου αστεριού της ομάδας Ράιμοντς Βίλντε λίγο πριν από την έναρξη του παιχνιδιού, λειτούργησε καταλυτικά στην ερυθρόλευκη ομάδα με αποτέλεσμα να χάσει πολύ εύκολα το τρόπαιο από την Ιταλική ομάδα (3-0 σετ).
Το 1992, ο Ουρμπάνοβιτς αποφάσισε να επιστρέψει στην Πολωνία για λογαριασμό της Λέγκια Βαρσοβίας. Στην ομάδα της Βαρσοβίας παρέμεινε για τέσσερα χρόνια και συγκεκριμένα μέχρι το 1996, έχοντας καταφέρει προηγουμένως να κατακτήσει ένα Κύπελλο Πολωνίας (1995).
Το 1996 απεχώρησε από την ομάδα της Βαρσοβίας και μεταπήδησε στην PKS Στσίτνο, η οποία έμελλε να αποτελέσει και την τελευταία ομάδα της καριέρας του.

Διεθνείς συμμετοχές

Ο Λέσεκ Ουρμπάνοβιτς ήταν διεθνής με την Εθνική ομάδα πετοσφαίρισης της Πολωνίας για πάνω από 10 χρόνια και συγκεκριμένα από το 1985 ως και το 1996. Συνολικά, είχε πραγματοποιήσει με την εθνική του ομάδα πάνω από 200 συμμετοχές.
Kawanishi H6K

Σχεδίαση και ανάπτυξη

Το αεροσκάφος δημιουργήθηκε για να καλύψει απαίτηση του 1934 του Ναυτικού για την δημιουργία μιας αερακάτου μεγάλης ακτίνας δράσης. Η κατασκευάστρια Kawanishi αξιοποίησε κατά την σχεδίαση του Η6Κ την εμπειρία που είχε αποκτήσει από την συνεργασία της με την Βρετανική Short, που ήταν εκείνη την περίοδο πρωτοπόρος στον σχεδιασμό αεροσκαφών αυτής της κλάσης. (η Kawanishi είχε κατασκευάσει την αεράκατο Η3Κ βασισμένη στο Short Rangoon.) Κατασκευάστηκαν τρία πρωτότυπα, στα οποία ενσωματώθηκαν σταδιακά αλλαγές που βελτίωσαν την συμπεριφορά του αεροσκάφους στο νερό και στον αέρα. Το πρώτο πραγματοποίησε την παρθενική του πτήση στις 14 Ιουλίου 1936.

Επιχειρησιακή ιστορία

Τα Η6Κ μπήκαν σε υπηρεσία το 1938 και ενεπλάκησαν για πρώτη φορά σε πολεμικές επιχειρήσεις κατά την διάρκεια του Σινοϊαπωνικού Πολέμου. Όταν ξέσπασε ο πόλεμος στον Ειρηνικό, μετά την αιφνιδιαστική επίθεση των Ιαπώνων στο Περλ Χάρμπορ, η χρήση των αερακάτων ήταν πια εκτεταμένη. Τα αεροσκάφη αξιοποιήθηκαν με μεγάλη επιτυχία στα πρώτα στάδια της σύρραξης. Κύριο προτέρημα τους ήταν ότι μπορούσαν να παραμείνουν στον αέρα για πολύ μεγάλα χρονικά διαστήματα, γεγονός που τους επέτρεπε να πραγματοποιούν εικοσιτετράωρες περιπολίες καθώς και αποστολές αναγνώρισης ή/και βομβαρδισμού σε πολύ μεγάλες αποστάσεις. Από τις βάσεις τους στις κατεχόμενες από τους Ιάπωνες Ολλανδικές Ανατολικές Ινδίες μπορούσαν να πλήξουν στόχους σε μεγάλο μέρος της Αυστραλίας. Σταδιακά οι Σύμμαχοι ενίσχυσαν τις αεροπορικές δυνάμεις τους στο θέατρο επιχειρήσεων του Ειρηνικού με σύγχρονους τύπους ταχύτερων και βαρύτερα οπλισμένων μαχητικών αεροσκαφών και μάλιστα σε σημαντικούς αριθμούς. Κατά συνέπεια τα Η6Κ ήταν πλέον ευάλωτα και αποσύρθηκαν από την πρώτη γραμμή. Αξιοποιήθκαν μέχρι το τέλος του πολέμου σαν μεταφορικά/μεταγωγικά σε περιοχές όπου υπήρχε μικρή δραστηριότητα των εχθρικών μαχητικών. Στην πρώτη γραμμή αντικαταστάθηκαν από τα πιο σύγχρονα Kawanishi H8K.
Γκόριεβατς

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Τώνης Λυκουρέσης

Βιογραφικό

Γεννήθηκε στην Αθήνα το 1945. Οι γονείς του κατάγονταν από τη Ζάκυνθο. Σπούδασε οικονομικά στην ΑΣΣΟΕ, νυν Οικονομικό Πανεπιστήμιο Αθηνών. Σπούδασε επίσης Σκηνοθεσία Κινηματογράφου στη σχολή του Λυκούργου Σταυράκου αλλά και ζωγραφική στην Ανωτάτη Σχολή Καλών Τεχνών. 
Ασχολήθηκε με τη σκηνοθεσία κινηματογραφικών ταινιών μικρού και μεγάλου μήκους αλλά και θεατρικών παραστάσεων. Σε πολλές από αυτές τις ταινίες συνεργάστηκε στη συγγραφή του σεναρίου. Αρκετές από τις ταινίες του έχουν βραβευτεί και έχουν εκπροσωπήσει την Ελλάδα στο εξωτερικό.
Η πρώτη μεγάλου μήκους ταινία του «Χρυσομαλλούσα» έχει αποσπάσει τέσσερα βραβεία στο Φεστιβάλ Κινηματογράφου Θεσσαλονίκης του 1978, μεταξύ αυτών και του πρωτοεμφανιζόμενου σκηνοθέτη. 
Το 2008 σκηνοθέτησε τη μεγάλου μήκους ταινία «Οι σκλάβοι στα δεσμά τους» βασισμένη στο ομότιτλο μυθιστόρημα του Κωνσταντίνου Θεοτόκη, ενώ συμμετείχε και στη συγγραφή του σεναρίου της. Η ταινία απέσπασε 10 βραβεία στο Φεστιβάλ Κινηματογράφου Θεσσαλονίκης του 2008, μεταξύ των οποίων σκηνοθεσίας και σεναρίου.
Έχει σκηνοθετήσει επίσης αρκετά ντοκιμαντέρ στα πλαίσια της συνεργασίας του με την Ελληνική Κρατική Τηλεόραση. Σε αρκετά από αυτά άντλησε τη θεματολογία του από τη Ζάκυνθο και την ευρύτερη περιοχή των Επτανήσων.
Διετέλεσε μέλος του διοικητικού συμβουλίου του Ελληνικού Κέντρου Κινηματογράφου την περίοδο 1991-1994, ενώ συμμετείχε και στην  Επιτροπή Αξιολόγησης και Κρίσης Σεναρίων. Την περίοδο 2004 –2006 διετέλεσε μέλος του διοικητικού συμβουλίου της Εταιρείας Ελλήνων Σκηνοθετών. 
Ασχολείται επίσης με την αρθρογραφία, κυρίως για θέματα που αφορούν τον κινηματογράφο, ενώ συμμετείχε στην ίδρυση του περιοδικού «Σύγχρονος Κινηματογράφος».
Διδάσκει επίσης αντικείμενα σχετικά με τον κινηματογράφο. Μεταξύ αυτών συμπεριλαμβάνονται: Αισθητική του Κινηματογράφου και Τεχνική Σκηνοθεσία στη σχολή Σταυράκου, Κινηματογράφος – Πράξη, στο Τμήμα Θεατρικών Σπουδών του Πανεπιστημίου Πελοποννήσου. Έχει επίσης διδάξει ως επιμορφωτής στο Τμήμα Επικοινωνίας του Πανεπιστημίου Αιγαίου, ενώ παρουσιάζει σεμινάρια ιδιωτικών και κρατικών φορέων.
Διαγωνισμός Τραγουδιού Eurovision 2000

Μορφή

Το SVT ανακοίνωσε στις 7 Ιουλίου 1999 ότι ο διαγωνισμός θα διεξαγόταν στη Globe Arena της Στοκχόλμης. Η επιλογή έγινε επειδή συνέφερε περισσότερο από οικονομική άποψη, σε σύγκριση με το Scandinavium και το Μάλμε, που είχαν επίσης προταθεί.

Περιστατικά

Το Ισραήλ στη διάρκεια της ερμηνείας του προκάλεσε σχόλια με το συγκρότημά του, επειδή τα μέλη του κουνούσαν σημαίες του Ισραήλ και της Συρίας, ζητώντας την ειρήνη μεταξύ των 2 χωρών και σε κάποια στιγμή της εκτέλεσης του τραγουδιού τα δύο αρσενικά μέλη του συγκροτήματος φιλήθηκαν. Η Ρωσία έκανε ένσταση για το νικητήριο τραγούδι της Δανίας, ζητώντας την ακύρωσή του, επειδή οι αδερφοί Όλσεν είχαν χρησιμοποιήσει ένα vocoder προκειμένου να δοθεί ηλεκτρονικός ήχος στη φωνή του Γιούργκεν Όλσεν, στη διάρκεια της ερμηνείας του. Η ένσταση απορρίφθηκε από την EBU.
Στην Ολλανδία, το NOS αποφάσισε να διακόψει τη μετάδοση του διαγωνισμού ενώ βρισκόταν στη μέση, επειδή την ίδια ημέρα έλαβε χώρα η τραγωδία από έκρηξη πυροτεχνημάτων στο Ένσεντε, προκειμένου να καλύψει ζωντανά το τραγικό γεγονός. Ως αποτέλεσμα διακόπηκε η τηλεψηφοφορία και οι ψήφοι της Ολλανδίας δόθηκαν από μία κριτική επιτροπή.
Ο διαγωνισμός μεταδόθηκε για πρώτη φορά μέσω του Διαδικτύου και επίσης στον Καναδά, την Αυστραλία, την Ιαπωνία και τις ΗΠΑ.

Μουσικό άλμπουμ

Το επίσημο άλμπουμ κυκλοφόρησε από την EMI Records και την CMC International στις 13 Μαΐου 2000. Ήταν η πρώτη φορά που η EBU κυκλοφόρησε ένα εμπορικό άλμπουμ.
2067 Άξνες

Φυσικά χαρακτηριστικά

Η μέση διάμετρος του Άξνες εκτιμάται σε 42,59 χιλιόμετρα. O φασματικός τύπος του είναι P, ενώ το γεωμετρικό άλβεδό του είναι 0,0626. Ο Άξνες περιστρέφεται γύρω από τον εαυτό του μία φορά κάθε 13 ως 22,5 ώρες περίπου.
Κύπελλο Κύπρου ποδοσφαίρου ανδρών 2002-03

Σύστημα διεξαγωγής

Στο κύπελλο Κύπρου 2002-03 συμμετείχαν οι 14 ομάδες του πρωταθλήματος Α΄ κατηγορίας 2002-03, οι 14 ομάδες του πρωταθλήματος Β΄ κατηγορίας 2002-03, οι 14 ομάδες του πρωταθλήματος Γ΄ κατηγορίας 2002-03 και οι 12 από τις 14 ομάδες του πρωταθλήματος Δ΄ κατηγορίας 2002-03.
Διεξήχθη σε 7 γύρους. Στους δύο πρώτους γύρους έγιναν μονοί αγώνες στην έδρα της ομάδας που είχε κληρωθεί ως γηπεδούχος. Σε περίπτωση που ένας αγώνας έληγε ισόπαλος, ακολουθούσε ημίωρη παράταση. Αν και μετά τη λήξη της παράτασης το αποτέλεσμα εξακολουθούσε να ήταν ισόπαλο, τότε εκτελούνταν πέναλτι.
Στον τρίτο γύρο έγιναν διπλοί αγώνες με κάθε ομάδα να αγωνίζεται στην έδρα της και στην έδρα του αντιπάλου. Προκρινόταν η ομάδα που πετύχαινε τον μεγαλύτερο αριθμό τερμάτων και στους δύο αγώνες. Σε περίπτωση όπου και στους δύο αγώνες και οι δύο ομάδες σημείωσαν τον ίδιο αριθμό τερμάτων το κάθε τέρμα που σημειώθηκε εκτός έδρας λογιζόταν διπλό. Η ομάδα που με βάση το σύστημα αυτό, έχει τα περισσότερα τέρματα προκρινόταν στον επόμενο γύρο. Στην περίπτωση που και οι δύο ομάδες είχαν επιτύχει τον ίδιο αριθμό τερμάτων στην έδρα τους ή εκτός έδρας, δινόταν ημίωρη παράταση ευθύς μετά το τέλος του δεύτερου αγώνα. Αν κατά τη διάρκεια της παράτασης  και οι δύο ομάδες επιτύγχαναν τον ίδιο αριθμό τερμάτων τα τέρματα που σημειώθηκαν εκτός έδρας λογίζονταν διπλά (δηλαδή προκρινόταν η φιλοξενούμενη ομάδα). Στην περίπτωση που κατά τη διάρκεια της παράτασης δεν σημειώνονταν τέρματα, η πρόκριση καθοριζόταν με την εκτέλεση πέναλτι.
Στον επόμενο γύρο οι ομάδες χωρίζονταν σε τέσσερις ομίλους των τεσσάρων ομάδων. Οι ομάδες κάθε ομίλου αναμετρήθηκαν αναμεταξύ τους από δύο φορές, μία εντός και μία εκτός έδρας. Οι δύο ομάδες που συγκέντρωσαν τους περισσότερους βαθμούς σε κάθε όμιλο προκρίθηκαν στην επόμενη φάση. 
Στην προημιτελική και στην ημιτελική φάση έγιναν διπλοί αγώνες και ίσχυε το ίδιο σύστημα διεξαγωγής όπως και στον τρίτο γύρο. Ο τελικός ήταν μονός.
Η κυπελλούχος ομάδα είχε το δικαίωμα συμμετοχής στο Κύπελλο ΟΥΕΦΑ 2003-2004.

Όμιλοι

Στους ομίλους συμμετείχαν οι 8 ομάδες που προκρίθηκαν από τον Γ΄ γύρο και οι υπόλοιπες 8 ομάδες του πρωταθλήματος Α΄ κατηγορίας 2002-03 που είχαν εξαιρεθεί από τον Γ΄ γύρο, δηλαδή αυτές που είχαν τερματίσει στις 8 πρώτες θέσεις του πρωταθλήματος Α΄ κατηγορίας 2001-02. Οι ομάδες που τερμάτισαν στις θέσεις 1 έως 4 στο πρωτάθλημα Α΄ κατηγορίας 2001-02 (ΑΠΟΕΛ, Ανόρθωση, ΑΕΛ, Ομόνοια) τέθηκαν επικεφαλής των ομίλων και οι ομάδες που τερμάτισαν στις θέσεις 5 έως 8 (Ολυμπιακός, Εθνικός Άχνας, ΑΕΚ, Ένωσις Νέων Παραλιμνίου) τοποθετήθηκαν μία ανά όμιλο. Οι 8 ομάδες που προκρίθηκαν από τον Γ΄ γύρο κληρώθηκαν χωρίς περιορισμούς.
435 Έλλα

Φυσικά χαρακτηριστικά

Η μέση διάμετρος της Έλλας εκτιμάται σε 41,5 χιλιόμετρα (από δεδομένα του IRAS), ενώ η μάζα της εκτιμάται σε 74,8 τρισεκατομμύρια τόνους για μέση πυκνότητα 2 gr/cm³. O φασματικός τύπος της είναι C (ανθρακούχος), ενώ το άλβεδό της είναι 0,083 (από δεδομένα του IRAS). Η Έλλα περιστρέφεται γύρω από τον εαυτό της μία φορά κάθε 4 ώρες και 37 λεπτά. Η μέση θερμοκρασία στην επιφάνειά της εκτιμάται σε 95 περίπου βαθμούς Κελσίου κάτω από το μηδέν.
Nintendo DSi

Το Nintendo DSi (ιαπωνικά: ニンテンドーDSi, Χέπμπορν: Nintendō Dī Esu Ai) είναι φορητή κονσόλα βιντεοπαιχνιδιών που δημιουργήθηκε από τη Nintendo. Κυκλοφόρησε στην Ιαπωνία στη 1 Νοεμβρίου του 2008 και η παγκόσμια διανομή ξεκίνησε τον Απρίλιο του 2009. Θεωρείται ο «αντίπαλος» του PSP.
Περιέχει δυο κάμερες VGA 0.3 megapixel και παίζει παιχνίδια του Nintendo DS. Υποστηρίζει αρχεία MP4, 3GP, M4A για αναπαραγωγή ήχων και ενσωματωμένο μικρόφωνο για εγγραφή μέχρι και 10-16 δευτερόλεπτων αρχείων ήχου. Έχει πολλές αλλαγές από τα παλαιότερο DS και επίσης υπάρχει και το DSi Shop, από το οποίο μπορούν να κατέβουν προγράμματα και παιχνίδια δωρεάν. Έχει έναν Internet Browser ονόματι Nintendo DSi Browser και έχει υποστήριξη WiFi ίντερνετ με WEP ή WPA ασφάλεια. Επίσης, δεν περιέχει θήκη για Game Boy Advance παιχνίδια όπως έκαναν τα παλαιότερα μοντέλα DS. Το καινούριο Nintendo 3DS διαδέχεται το Nintendo DSi στη σειρά παιχνιδομηχανών Nintendo DS.
Αρεγουά

Κλίμα

Το κλίμα σε αυτήν την πόλη είναι θερμό. Το καλοκαίρι οι θερμοκρασίες είναι οι υψηλότερες, φθάνοντας τους 40°C. Οι χαμηλότερες θερμοκρασίες είναι το χειμώνα, φτάνοντας τους 0 ° C. Η ωραία θερμοκρασία κάνει τη Αρεγουά ένα μεγάλο τουριστικό αξιοθέατο, ειδικά λόγω της προνομιούχου θέσης του στη Λίμνη Ιπακαραΐ.

Δημογραφία

Η Αρεγουά έχει 67.847 κατοίκους συνολικά.

Ιστορία

Αρχικά, αυτή η πόλη ονομάστηκε "Tapaichuá" («Ταπαϊτσουά»), ιδρύθηκε από τον Ντομίνγκο Μαρτίνεθ δε Ιράλα το 1538 στο έδαφος ενός ινδιάνου λαού που έζησε σε εκείνη τη γη, στις όχθες της λίμνης Ιπακαραΐ.

Οικονομία

Η καλλιέργεια της φράουλας είναι μία από τις κύριες δραστηριότητες των κατοίκων. Κάθε Αύγουστο διοργανώνεται το "Φεστιβάλ Φράουλας", όπου οι παραγωγοί εκθέτουν τα φυσικά προϊόντα τους.

Τουρισμός

Η Αρεγουά είναι μια πόλη που συντηρεί όμορφα αποικιακά σπίτια. Αυτά τα κτίρια χρονολογούνται από την εποχή όταν η Αρεγουά ήταν κυρίως μια καλοκαιρινή πόλη όπου οι οικογένειες από την Ασουνσιόν είχαν τις κατοικίες τους για να περάσουν το καλοκαίρι.
Η λίμνη Ιπακαραΐ, χωρίς αμφιβολία, είναι το κύριο τουριστικό αξιοθέατο.
Οι λόφοι Κόι (Koi) και Τσορόρι (Chorori) έχουν μεγάλο τουριστικό αξιοθέατο. Ο λόφος Κόι είναι γνωστός από τους σχηματισμούς εξαγωνικών ψαμμιτών του,  παρόμοιοι με μια κηρήθρα μελισσών, μοναδικοί στη Λατινική Αμερική. Μόνο ο Καναδάς και η Νότια Αφρική έχουν αυτό το γεωλογικό φαινόμενο και προστατεύονται ως ανθρώπινη κληρονομιά και στις δύο χώρες.
Ο λόφος αυτός ανακηρύχθηκε Φυσικό Μνημείο το 1993. Μπορεί κανείς να δει ότι χτίζονται από τους οριζόντιους φραγμούς των πύρινων ψαμμιτών, και αυτός είναι ο λόγος για τον οποίο ο λόφος είναι σπάνιος.
Schustehruspark

Το Schustehruspark είναι πάρκο στο Βερολίνο που ονομάστηκε προς ανάμνηση του πρώην δημάρχου Κουρτ Σούστερους. Η διαρρύθμιση είναι έργο του αρχιτέκτονα Έρβιν Μπαρτ. Το πάρκο έχει τετραγωνικό γεωμετρικό σχήμα. Στο κέντρο του βρίσκεται μια μεγάλη έκταση με γκαζόν, την οποία περικλείουν παρτέρια, δενδροστοιχίες και ειδικά σχεδιασμένα παγκάκια. Στην ανατολική πλευρά βρίσκεται ένας κήπος. Οι τέσσερις γωνίες είναι ειδικά διαμορφωμένες με εισόδους, στρογγυλά παρτέρια και φωτιστικές κολώνες. Στην μεσημβρινή πλευρά είναι ένας υποστεγασμένος παιδότοπος. Αρχικά ανήκε στο οικόπεδο της γειτονικής βίλας Όππενχαϊμ, πέρασε όμως το 1941 στον δήμο Σαρλότενμπουργκ.
Καρλ Λέο

Βιογραφία

Αφού πήρε απολυτήριο του γυμνασίου το 1979 υπηρέτησε την θητεία του στο στρατό και απολύθηκε το 1980. Σπούδασε φυσική μέχρι το 1985 και αναγορεύτηκε διδάκτωρ το 1986. Εργάστηκε δύο χρόνια με υποτροφία στα εργαστήρια AT&T Bell Laboratories στο Νιού Τζέρσεϊ. Το 1993 διορίστηκε καθηγητής πανεπιστημίου. Σήμερα είναι διευθυντής του Ινστιτούτου Εφαρμοσμένης Φωτοφυσικής στη Δρέσδη. 
Είναι παντρεμένος και έχει δύο παιδιά.